铁环歌
传东郊 (Yuan)
杨君手执一镮铁，异事惊传向人说。横江铁锁是何年，千古沉沦共鱼鳖。抗津扼险尚豪势，无乃当时谋计拙。想当炉冶力鋉时，一国王灵走炎热。火燄连空气吐云，此锁得完农器缺。益州刺史尨骧东，火冷烟销吴巳灭。英雄有恨在天地，泪入江河流不竭。达秉使者都水衡，夜泊汉阳江上月。挽船欲去不可起，倏聚千艘同撇捩。冯夷震惧蛟蜃惊，千丈连镮中断绝。重如金石铿有声，犹带吴人旧精血。天教尤物出人世，岂诫奸邪母僣窃。方今垩化开隆平，四海车马同轨辙。君从何处得有此，直欲珊瑚随手裂。紫金白璧世所珍，往往贪惏作妖孽。愿将此鈇示儿孙，沧海扬尘须共阅。不然化作莫耶精，斩取长桥蛟百截。